
Adminisztratív folyamatok hatékonyság vizsgálata a közigazgatásban: Nemzetközi kitekintés és hazai tapasztalatok

Kulcsszavak: ügyintézési folyamat; optimális; hatékony; elégedettség;
A kutatás középpontjában a kormányablakok működésének hatékonysága áll, amelyek kulcsszerepet játszanak a magyar közigazgatás modernizációjában és az ügyfélközpontú szolgáltatások kialakításában. A dolgozat célja, hogy statisztikai elemzésekkel és összehasonlító vizsgálatokkal feltárja a kormányablakok működésének jellemzőit, különös tekintettel a Békéscsabai és a 13. kerületi kormányablakok működési adataira. A kutatás továbbá arra is keresi a választ, hogy milyen intézkedésekkel lehetne növelni ezeknek az integrált ügyintézési pontoknak a hatékonyságát és az állampolgári elégedettséget.
A kutatás során a PEO (Population, Exposure, Outcome) keretrendszer segítségével végeztem az adatok strukturált feldolgozását és rendszerezését. Az adatgyűjtés és elemzés alapját egyéves időszakot lefedő statisztikai adatok képezték, amelyek a két kormányablak ügyintézési folyamatait tükrözték. A vizsgálat során különös figyelmet fordítottam a várakozási időkre, az ügyintézés átlagos időtartamára, az egyes ügykörök eloszlására és a kormányablakokat érintő digitalizációs megoldásokra.
Az eredmények azt mutatták, hogy a kormányablakok működési hatékonyságát jelentős mértékben befolyásolja a helyi környezet, a népesség összetétele és az ügykörök sokfélesége. A vizsgált időszakban a leggyakoribb ügytípusok között szerepeltek a gépjármű-ügyintézések, a személyi igazolványokkal kapcsolatos eljárások, valamint az ügyfélkapu regisztrációk. Az adatok szerint a várakozási idők jelentősen eltértek a két vizsgált helyszínen, és az ügyintézés hatékonyságát akadályozta az egységes adatfeldolgozási rendszerek hiánya.
A kutatás következtetései között kiemelt helyen szerepeltek a digitális ügyintézés fejlesztésének szükségessége, a várakozási idők optimalizálása és az ügyintézők képzési programjainak bővítése. A dolgozat konkrét javaslatokat is megfogalmazott a kormányablakok működésének fejlesztésére, például a foglalási rendszerek fejlesztésére, az ügyintézői kapacitások bővítésére és az állampolgári visszajelzések gyakoribb felhasználására.
A dolgozat eredményei nemcsak a közigazgatás hatékonyságának növeléséhez járulhatnak hozzá, hanem fontos alapot nyújthatnak a lakossági elégedettség növelésére irányuló további kutatások és fejlesztések számára. A kormányablakok sikeres működése a modern közigazgatás egyik sarokköve, amely egyszerűbbé, gyorsabbá és átláthatóbbá teheti az állampolgári ügyintézést, ezzel elősegítve a közigazgatásba vetett bizalom növekedését.



